Números 2
Campamenton utjäwinacapa
1Tatitusti Moisesampiru, Aaronampirojj saraquïnwa:
2“Israelit jakenacajj Jiquisiñ Carpäquis ucqhatjja jaya chekaruw puripjjani, sapakat maynisa wiphalapampi, uqhamaraqui quipca familiapan mä chimpun uchata.
3“Inti jalsu tokerusti puripjjaniw cawquïr ejercitonacatejj Judá tribun wiphalapanïqui ucanaca. Judá tribun ejercitopan jilïripasti Naasón chachawa, cawquïritejj Aminadab sat jaken yokapäqui uca. 4Jupanacasti censo aptatarjamajj pakallk tunca pusini waranka sojjta patacani jakenacänwa. 5Jupanac chicasti Isacar tribun ejercitopaw puriraquini, jupanacan jilïripasti Natanael chacharaquiwa, Zuar chachan yokapa, 6ucatsti censo aptatarjamajj pheska tunca pusini waranka pusi patacani jakenacänwa. 7Uqhamaraquiw jupanacamp chicajj Zabulón tribun ejercitopas puriraquïna, jupanacan jilïripasti Eliab chacharaquiwa, Helón chachan yokapa, 8ucatsti censo aptatarjamajj pheska tunca pakallkon waranka pusi patacani jakenacänwa. 9Uqhamatwa Judá tribun campamentopajj quimsa ejercitonacat utt'ayatäni, takpachasti pataca quimsakallk tunc sojjtani waranka pusi patacani jakenacani, cawquïrinacatejj sarantapjjani Israelit jakenacan nayrakatapa.
10“Aynacha tokerusti Rubén tribun wiphalapanïqui uca ejercitonacaraquiw puripjjani. Rubén tribun ejercitopan jilïripajj Elisur sat chachawa, cawquïritejj Sedeur sat chachan yokapäqui uca. 11Ucatsti censo aptatarjamajj pusi tunc sojjtan waranka pheska patacani jakenacänwa. 12Ucjjarusti jupanac chicajj puriraquiniw Simeón tribun ejercitopa, jupanacan jilïripasti Selumiel chacharaquiwa, Zurisadai chachan yokapa, 13ucatsti censo aptatarjamajj pheska tunc llätuncani waranka quimsa patacani jakenacänwa. 14Uqhamaraquiw jupanac chicajj puriraquini Gad tribun ejercitopa, jupanacan jilïripasti Eliasaf chacharaquiwa, Reuel chachan yokapa, 15ucatsti censo aptatarjamajj pusi tunca pheskani waranka sojjta pataca pheska tuncani jakenacänwa. 16Uqhamatwa Rubén tribun ejercitopajj quimsa ejercitonacat utt'ayatäni, takpachasti pataca pheska tunca mayan waranka pusi pataca pheska tuncani jakenacani, cawquïrinacatejj payïri chekawjaru sarapcani ucanaca.
17“Ucjjarusti levitanacaw sarantapjjani, pusi campamentonac taypinjama, Tatitumpi Jiquisiñ Carpa apt'asita. Uca pusi campamentonacajj mayat mayatwa sarapjjani, puritanacaparjama, sapakat maynis wiphalap apt'asita.
18“Inti jalanta tokerusti puripjjaraquiniw cawquïrinacatejj Efraín tribun wiphalapanïqui ucan ejercitonacapa. Efraín tribun ejercitopan jilïripajj Elisama chacharaquiwa, Amiud chachan yokapa, 19ucatsti censo aptatarjamajj pusi tunca waranka pheska patacani jakenacawa. 20Jupanac chicasti puripjjaraquiniw Manasés tribun ejercitopa, jilïri jakepasti Gamaliel sataraqui, Pedasur sat chachan yokapa, 21ucatsti censo aptatarjamajj quimsa tunca payani waranka pä patacani jakenacawa. 22Uqhamaraquiw jupanacamp chicajj puripjjani Benjamín tribun ejercitopa, jilïri jakepasti Abidán sat chacharaqui, Gedeoni chachan yokapa, 23ucatsti censo aptatarjamajj quimsa tunc pheskan waranka pusi patacani jakenacawa. 24Uqhamatwa Efraín tribun campamentopajj quimsa ejercitonacat utt'ayatäni, takpachanisti pataca quimsakallkoni waranka patacani jakenacani, cawquïrinacatejj sarantapjjani quimsïri chekawjaru.
25“Amsta tokerusti Dan tribun wiphalapanïqui uca ejercitonacaw puripjjaraquini. Dan tribun ejercitopan jilïripajj Ahiezer chacharaquiwa, Amisadai chachan yokapa, 26ucatsti censo aptatarjamajj sojjta tunca payan waranka pakallko patacani jakenacaniwa. 27Jupanac chicasti Aser tribun ejercitopaw puripjjaraquini, jilïripasti Pagiel sat chacharaquiwa, Ocrán chachan yokapa, 28ucatsti censo aptatarjamajj pusi tunca mayan waranka pheska patacani jakenacaniwa. 29Uqhamaraquiw jupanacamp chicajj puripjjani Neftalí tribun ejercitopa, jilïripasti Ahira sat chacharaquiwa, Enán chachan yokapa, 30ucatsti censo aptatarjamajj pheska tunca quimsani waranka pusi patacani jakenacaniwa. 31Uqhamatwa Dan tribun campamentopajj quimsa ejercitonacat utt'ayatäni, takpachanisti, pataca pheska tunca pakallkon waranka sojjta patacani jakenacani, take acanacaw tucuyapjjani, wiphalanacapan khepap sarasina.”
32Take israelita familianacat censo apthapitajj sojjta pataca quimsani waranka pheska pataca pheska tuncani jakenacänwa. 33Ucampis cunjämatejj Tatitojj Moisesaru ewjjawaycäna uqhamarojja, levitanacajj janiw censorojj aptatäpcänti.
34Israelit jakenacajj lurapjjänwa cunjamtï Tatitojj Moisesaru ewjjawaycäna uqhama: Sapakat mayniw quipca wiphalanacapamp chica purïna, uqhamarac quipca jach'a familiapampi, pachpa jisc'a familiapampi cuna.
por_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn